## L’Enquesta de salut de la Conselleria de Sanitat situa la prevalença del consum de tabac en el 20,2 % de la població de la Comunitat Valenciana

*** Protegir els més jóvens és el lema de l’Organització Mundial de la Salut per al Dia Mundial sense Tabac, que se celebra el 31 de maig
* La directora general de Salut Pública ha entregat el primer premi del concurs ‘Classes sense fum’ per a la prevenció del tabaquisme al Col·legi Nazaret d’Alacant**

La prevalença del consum de tabac a la Comunitat Valenciana ha disminuït prop d’onze punts percentuals, segons les dades disponibles en l’última Enquesta de salut de la Comunitat Valenciana, amb un descens molt més acusat en els hòmens (de 38 % a 22,9 %) que en les dones (de 24,1 % a 17,5 %) en els últims quinze anys i, actualment, se situa en el 20,2 %.

Per la seua part, la prevalença de consum de tabac en els últims 30 dies entre els estudiants d’ensenyaments secundaris de 14 a 18 anys, segons l’enquesta ESTUDES 2023, se situa en el 19,7 % a la Comunitat Valenciana (1,3 punts per davall de la prevalença a escala nacional, que és del 21 %).

Quant a la mitjana d’edat d’inici en el consum diari de tabac és als 14,2 anys en els xics i 14,8 anys en les xiques (lleugerament més tard que la mitjana d’edat d’inici nacional: 14,1 en els xics i 14,6 en les xiques).

En este sentit, ‘Protegir els més jóvens és el lema triat enguany per l’Organització Mundial de la Salut amb motiu de la celebració del Dia Mundial sense Tabac, el 31 de maig.

Amb este objectiu, la directora general de Salut Pública, Ruth Usó, ha visitat el Col·legi Nazaret d’Alacant, que ha obtingut el primer premi del concurs ‘Classes sense fum’ per a la prevenció del tabaquisme, dirigit a escolars de primer d’Educació Secundària Obligatòria (ESO) de la Comunitat Valenciana.

Ruth Usó ha explicat que “en este concurs es reforça el compromís de l’alumnat d’una classe per a donar-se suport i augmentar la seua autoconfiança en la seua decisió voluntària de no fumar”. Amb això, “es pretén previndre la iniciació al consum de tabac i potenciar les habilitats per a mantindre’s com a no fumadors”, ha ressaltat la directora general.

A més d’este compromís, el concurs proposa la realització d’un curt que permet a l’alumnat reflexionar sobre el consum de tabac i la seua prevenció. El títol del curt realitzat per este col·legi que ha obtingut el guardó és *En Nazaret no fumamos*.

**Altres iniciatives**

A més del concurs ‘Classes sense fum’, des de la Direcció General de Salut Pública es duen a terme altres iniciatives com l’‘Aula virtual’ per a la prevenció del tabaquisme i la promoció de la ‘Xarxa de platges sense fum’.

L’aula virtual és un instrument didàctic per a fomentar la disminució de la iniciació al consum de tabac compost per una pàgina web (<http://sensefum.san.gva.es/es/inicio>), en la qual es posa a la disposició de l’alumnat i el professorat el documental *Estás a tiempo*, així com una guia temàtica per a dinamitzar en les aules amb diferents activitats i una aplicació mòbil (SenseFum), amb recursos, tant per a evitar el consum de tabac, com per al seu abandó.

L’audiovisual aborda la història del tabac, la publicitat i els perjuís del seu consum. Per la seua part, l’aplicació mòbil trasllada la mecànica dels jocs a l’àmbit educatiu respecte a tres categories: ‘Com dir no sense sentir-se malament’, ‘Mites sobre el tabac’ i ‘Repercussions en la salut física, psíquica i social’.

Entre gener de 2023 i maig de 2024, s’han registrat més de 16.000 visites a la web per part de prop de 7.700 usuaris i més de 650 descàrregues de l’audiovisual per a treballar a l’aula.

D’altra banda, l’estratègia de la ‘Xarxa de platges sense fum’, impulsada en col·laboració amb la Conselleria d’Agricultura, Ramaderia i Pesca i la Federació Valenciana de Municipis i Províncies, pretén ser un instrument de conscienciació i persuasió per a disfrutar d’un entorn afavoridor de la salut.

La xarxa té com a objectius promoure i ajudar les persones a disfrutar d’una vida sense tabac, respectar el medi ambient, reforçar el paper modèlic que exercix la població adulta en la infantil, fer partícip la població en la presa de decisions saludables i fomentar la desnormalització del consum de tabac en la societat.

A esta es pot adherir qualsevol ajuntament que decidisca delimitar zones amb la consideració d’‘espais lliures de tabac’ (platges i piscines municipals) de manera parcial o total.

Entre 2020 i 2024 la xarxa de platges sense fum de la Comunitat Valenciana compta amb 30 municipis adherits (10 a Castelló, 7 a València i 13 a Alacant) que tenen 159 espais declarats lliures de fum, la qual cosa suposa una longitud total de més de 130 quilòmetres.

**Centre de Salut Pública**

Posteriorment, la directora general ha visitat el Centre de Salut Pública d’Alacant, en el qual treballen 130 professionals, dins de la ronda que està fent als 16 centres de salut pública de la Comunitat Valenciana per a donar visibilitat a les activitats que duen a terme estos centres, de protecció i promoció de salut, de prevenció de la malaltia i de foment de la participació ciutadana en les polítiques de salut.

En concret, el centre de salut pública d’Alacant treballa per a protegir i millorar la salut de la població dels departaments d’Alacant-Hospital General i Alacant-Sant Joan i està integrat per set unitats funcionals des de les quals es fa el control i vigilància de les malalties transmissibles i no transmissibles, la prevenció de les malalties immunoprevenibles i el càncer.

Així mateix, des del centre de salut pública també es du a terme el control dels proveïments d’aigua per a consum humà, la vigilància i prevenció de la legionel·losi i de les malalties transmeses per vectors, així com la protecció de la salut davant dels riscos associats al consum d’aliments i l’estudi de malalties professionals, entre altres activitats.

Fecha: 31/05/2024